የህዝብ ተወካዮች ምክር ቤት በ2006 አመተ ምህረት ረቂቅ በጀት ላይ ተወያየ
 – የ2006 ረቂቅ በጀት የሀገሪቱን ድህነት ለመቀነስ፣ መልካም አስተዳደርን ለማስፈንና ልማቱን በማፋጠን የእድገትና የትራንስፎርሜሽን እቅዱን ለማሳካት እንደሚያስችል የገንዘብና  ኢኮኖሚ ልማት ሚኒስቴር አስታወቀ፡፡ የህዝብ ተወካዮች ምክር ቤት የ2006ዓ.ም የ154 ነጥብ 9 ቢሊዮን ብር ዝርዝር በጀት  ላይ ሰኔ 26/2005 ተወያይቷል፡፡ረቂቅ በጀቱም ከዓምናው  በጀት ዓመት የ17.1 ቢሊዮን ብር ጭማሪ አሳይቷል፡፡ምክር ቤቱ  በረቂቅ በጀቱ በኢኮኖሚ፣ አስተዳደርና ጠቅላላ አገልግሎት እንዲሁም  በማህበራዊ   ዘርፎች ላይ ትኩረት በማድረግ ተወያይቷል፡፡በውይይቱ ላይ የፋይናንስና የኢኮኖሚ ልማት ሚኒስትር አቶ ሶፊያ አህመድ ከምክር ቤቱ አባላት ለቀረቡላቸው ጥያቄዎች ማብራሪያ ሰጥተዋል፡፡በሀገሪቱ  በአንዳንድ የመንገድና የመስኖ ፕሮጀክቶች ግንባታ ለማካሄድ በጀት ያለመመደብ፣ በጀት የተመደበላቸው ፕሮጀክቶችም ግንባታቸው  መዘግየት፣ የጥራት  ጉድለት እና የገቢ አሰባሰብ ሁኔታ ከምክር ቤቱ አባላት ከተነሱ ጥያቄዎች ይገኙበታል፡፡ለምክር ቤቱ ማብራርያ የሰጡት የገንዘብና ኢኮኖሚ ልማት ሚኒስትሩ አቶ ሶፍያን አህመድ በግዙፍ የመሰረተ ልማቶች ላይ የበጀትና የአጠቃቀም ችግር መፍትሔ መቀመጡንም ገልፀው ፕሮጀክቶቹ በተሸለ ፍጥነትና ጥራት ለማጠናቀቅ የተለያዩ የዝግጅት ሂደቶች መቀመጣቸውንም ጠቁመዋል፡፡በሀገሪቱ በገቢ ማሰባሰብ ላይ የተሰራው ስራ አበረታች እንደሆነና በ2006 በጀት በአጠቃላይ እስከ 100 ቢሊዮን ብር ገቢ ይሰበሰባል ተብሎ ቢጠበቅም  አሁንም ከታክስ የሚገኘው ገቢ  አንስተኛ በመሆኑ በፌዴራልና በክልሎች ያለውን የታክስ ስርዓት ወጥ በማድረግ ዜጎችና  የመንግስት አስፈጻሚ አካላት በገቢ ማሰባሰብ ስራው ላይ የተሻለ ስራ መስራት እንደሚገባቸው አሳስበዋል፡፡የኤሌክትሪክ ሀይል ኮፖሬሽን  የተመደበለትን በጀት በመጠቀም አገልግሎቱን ለህብረተሰቡ ተደራሽ ሲያደርግ ክፍተቶች  አሉበት ተብሎ ለቀረበላቸው ጥያቄም ሚኒስቴሩ  ኮርፕሬሽኑ አገልግሎቱን ለተጠቃሚው ሲሰጥ የተለያዩ እጥረቶች ቢታዩበትም በበጀት አፈጻጸሙ ችግር እንደሌለው አስረድተዋል፡፡  በረቂቅ በጀቱም ለመደበኛ ወጪ ከ32.5 ሚሊዮን ብር በላይ፣ ለካፒታል ወጪ ከ64 ቢሊዮን ብር በላይ ፣ ለክልሎች ለሚደረገው ድጎማ ከ43 ቢሊዮን ብር በላይ እንዲሁም የምእተ ዓመቱን ልማት ግቦች ለማስካት 15 ቢሊዮን ብር መመደቡን ይታወሳል፡፡